61995J0380
YHTEISÖJEN TUOMIOISTUIMEN (kuudes jaosto)
3 päivänä lokakuuta 1996 (
*1
)
Asiassa C-380/95,
Euroopan yhteisöjen komissio, asiamiehenään oikeudellisen yksikön virkamies Maria Condou-Durande, prosessiosoite Luxemburgissa c/o oikeudellisen yksikön virkamies Carlos Gómez de la Cruz, Centre Wagner, Kirchberg,
kantajana,
vastaan
Helleenien tasavalta, asiamiehinään ulkoasiainministeriön Euroopan yhteisöä koskevia riita-asioita hoitavan erityisosaston avustava oikeudellinen erityisneuvonantaja Aikaterini Samoni-Rantou ja saman osaston ulkoasiainsihteeri Nana Dafniou, prosessiosoite Luxemburgissa Kreikan suurlähetystö, 117 Val Sainte-Croix,
vastaajana,
jossa kantaja vaatii sen toteamista, että Helleenien tasavalta ei ole noudattanut sille EY:n perustamissopimuksen ja kasvinsuojeluaineiden markkinoille saattamisesta 15 päivänä heinäkuuta 1991 annetun neuvoston direktiivin 91/414/ETY mukaan kuuluvia jäsenyysvelvoitteita, koska se ei ole antanut säädetyssä määräajassa kyseisen direktiivin noudattamisen edellyttämiä lakeja, asetuksia ja hallinnollisia määräyksiä,
YHTEISÖJEN TUOMIOISTUIN (kuudes jaosto),
toimien kokoonpanossa: jaoston puheenjohtaja C. N. Kakouris sekä tuomarit G. Hirsch (esittelevä tuomari), G. F. Mancini, P. J. G. Kapteyn ja H. Ragnemalm,
julkisasiamies: P. Léger,
kirjaaja: R. Grass,
ottaen huomioon esittelevän tuomarin kertomuksen,
kuultuaan julkisasiamiehen 27.6.1996 pidetyssä istunnossa esittämän ratkaisuehdotuksen,
on antanut seuraavan
tuomion
1
Euroopan yhteisöjen komissio on nostanut EY:n perustamissopimuksen 169 artiklan nojalla kanteen, joka on saapunut yhteisöjen tuomioistuimeen 5.12.1995 ja jossa yhteisöjen tuomioistuinta vaaditaan toteamaan, että Helleenien tasavalta ei ole noudattanut sille EY:n perustamissopimuksen ja kasvinsuojeluaineiden markkinoille saattamisesta 15 päivänä heinäkuuta 1991 annetun neuvoston direktiivin 91/414/ETY (EYVL 1991 L 230, s. 1, jäljempänä direktiivi) mukaan kuuluvia jäsenyysvelvoitteita, koska se ei ole antanut säädetyssä määräajassa kyseisen direktiivin noudattamisen edellyttämiä lakeja, asetuksia ja hallinnollisia määräyksiä.
2
Direktiivin 23 artiklan 1 kohdan nojalla jäsenvaltioiden on saatettava direktiivin noudattamisen edellyttämät lait, asetukset ja hallinnolliset määräykset voimaan viimeistään kahden vuoden kuluessa sen tiedoksi antamisesta eli viimeistään 26.7.1993.
3
Helleenien tasavalta ei kiistä sitä, ettei direktiiviä ole pantu täytäntöön säädetyssä määräajassa. Helleenien tasavalta korostaa kuitenkin, että maatalousministeriössä on valmisteilla esitys presidentin asetukseksi; sen jälkeen, kun esitys on saatu lopullisesti valmiiksi, se saatetaan valtioneuvoston käsiteltäväksi ja sitten tasavallan presidentin allekirjoitettavaksi.
4
Koska direktiiviä ei ole pantu täytäntöön direktiivin 23 artiklassa säädetyssä määräajassa, on katsottava, että komission tältä osin nostama kanne on perusteltu.
5
On siis todettava, että jättäessään antamatta direktiivin noudattamisen edellyttämiä lakeja, asetuksia ja hallinnollisia määräyksiä Helleenien tasavalta ei ole noudattanut sille kyseisen direktiivin 23 artiklan mukaan kuuluvia jäsenyysvelvoitteita.
Oikeudenkäyntikulut
6
Työjärjestyksen 69 artiklan 2 kohdan mukaan asianosainen, joka häviää asian, velvoitetaan korvaamaan oikeudenkäyntikulut. Koska Helleenien tasavalta on hävinnyt asiansa, se on velvoitettava korvaamaan oikeudenkäyntikulut.
Näillä perusteilla
YHTEISÖJEN TUOMIOISTUIN (kuudes jaosto)
on antanut seuraavan tuomiolauselman:
1)
Helleenien tasavalta ei ole noudattanut sille kasvinsuojeluaineiden markkinoille saattamisesta 15 päivänä heinäkuuta 1991 annetun neuvoston direktiivin 91/414/ETY 23 artiklan mukaan kuuluvia jäsenyysvelvoitteita, koska se ei ole antanut säädetyssä määräajassa kyseisen direktiivin noudattamisen edellyttämiä lakeja, asetuksia ja hallinnollisia määräyksiä.
2)
Helleenien tasavalta velvoitetaan korvaamaan oikeudenkäyntikulut.
Kakouris
Hirsch
Mancini
Kapteyn
Ragnemalm
Julistettiin Luxemburgissa 3 päivänä lokakuuta 1996.
R.Grass
kirjaaja
C.N. Kakouris
kuudennen jaoston puheenjohtaja
(
*1
)	Oikeudenkäyntikieli: kreikka.